**6-րդ կրթական հարթակ**

 **30-րդ շաբաթ**

**Դասասկզբյան հարց ու պատասխան աշակերտների հետ**

* **Դասը սկսել դպրոցի ուխտով։** *Անհրաժեշտության դեպքում ուխտի տեքստը նորից մեկնաբանել։*

***Նախորդ դասի կրկնություն։***

**Գրականություն – *«Մարդը, որ ներել չէր ուզում» Նոր կտակարան /էջ 136/***

* Վարժ կարդա առակը և քո բառերով վերարտադրիր այն։
* Ինչպե՞ս կմեկնաբանես այս առակը։
* Քո կարծիքով ներելը հեշտ է, թե դժվար։
* Ի՞նչ ես անում, երբ ընկերդ սխալ է գործում։
* Քո կարծիքով ու՞մ են խորհրդանշում առակի հերոսները։

**Բառագիտություն-**

* Վերհիշել հետևյալ բառերի *բացատրությունները*
* *Ի վիճակի լինել - կարողանալ*
* *Ոտքերն ընկնել – խնդրել, աղաչել*
* *Պատսպարել – վտանգից պաշտպանել, պաշտպանվելու տեղ տալ*
* *Սևաթույր – մուգ սև*
* *Վայրէջք – դեպի ներքև ուղղված լինել, իջնելու ընթացքը*
* Վերհիշել հետևյալ բառերի հոմանիշները
* *Վաճառել – ծախել*
* *Գթալ – խղճալ*
* *Ակնկալել - սպասել*
* *Շնորհել – նվիրել*
* *Վրդովվել - բարկանալ*
* Վերհիշել հետևյալ բառերի հականիշները
* *Սկսվել – ավարտվել*
* *Համբերատար – անհամբեր*
* *Չնչին – հսկայական*
* *Ապերախտ – երախտագետ*
* *Լավություն – վատություն։*

**Մշակույթ – Մեծ Եղեռն**

* Ի՞նչ է ցեղասպանությունը կամ եղեռնը։
* Ո՞ր կուսակցության կողմից իրականացվեց հայոց ցեղասպանությունը։
* Որո՞նք էին հայոց ցեղասպանության պատմական և քաղաքական պատճառները։
* Ինչպիսի՞ փուլերով իրականացվեց հայոց եղեռնը։
* Քո կարծիքով ինչպիսի՞ն պետք է լինեն մեր այսօրվա քայլերը։

***Նոր դաս։***

* **Գրականություն – *«Վահագնի ծնունդը» Մովսես Խորենացի «Հայոց պատմություն» /էջ 142/***
* **Բառագիտություն – երկնել, եղեգ, խարտյաշ, հուր, մորուք** բառերի բացատրությունները, թեմատիկ հոմանիշներն ու հականիշները։
* **Քերականություն – Շեշտ /էջ 145/**
* **Մշակույթ –** ***Մովսես Խորենացի «Հայոց պատմություն»։***

**Գրականություն -** **«Վահագնի ծնունդը» Մովսես Խորենացի «Հայոց պատմություն» /էջ 142/**

* Վարժ կարդա բանաստեղծությունը և քո բառերով վերարտադրիր այն։
* Ի՞նչ գիտես հայ դիցաբանության մասին։ Պատմիր ընկերներիդ։
* Քո կարծիքով ինչու՞ են Վահագնին կոչել Վիշապաքաղ։
* Ի՞նչ կրոն էին դավանում հայերը մինչ Քրիստոնեությունը։
* Ի՞նչ առասպելների ես ծանոթ հայ հին վիպաշխարհից։ Կատարիր ինքնուրույն աշխատանք և դասարանում ներկայացրու ընկերներիդ։

**Բառագիտություն**

* Բառատետրում (բացատրական մասում) արտագրել և սովորել հետևյալ բառերն ու *դրանց բացատրությունները*
* *Երկնել – ծնել, երեխա ունենալ*
* *Եղեգ – բարձր ցողուն ունեցող բույս, դարչնագույն, երկարավուն գլխիկով*
* *Խարտյաշ – ոսկեգույն մազերով*
* *Հուր – կրակի կայծերը*
* *Մորուք – տղամարդկանց դեմքին բուսող մազերը։*
* Բառատետրում գրել և սովորել հետևյալ բառերի հոմանիշները
* *Վաղ – շուտ*
* *Հնագույն - ամենահին*
* *Պատերազմ - կռիվ*
* *Ծիրանագույն - նարնջագույն*
* *Բոսոր – մուգ կարմիր։*
* Բառատետրում գրել և սովորել հետևյալ բառերի հականիշները
* *Ելնել - մտնել*
* *Բռնել – բաց թողնել*
* *Ծագել – մայր մտնել*
* *Հաջորդ - նախորդ*
* *Մանուկ - մեծահասակ։*

**Քերականություն- Շեշտ /էջ 145/։**

* Բազմավանկ բառերի ձայնավորներից մեկը մյուսներից ուժեղ է արտասանվում։
* Բառի որևէ ձայնավորի ուժգին արտասանությունը կոչվում է շեշտ։ Դա բառային շեշտն է։
* Հայերենում շեշտվում է, այսինքն՝ շեշտ է կրում բառի միակ ձայնավորը կամ վերջին վանկի ձայնավորը։ Օրինակ՝ մա՛րդ, մարդի՛կ։
* Եթե բառի վերջին ձայնավորը ը-ն է, շեշտը նախավերջին վանկի ձայնավորի վրա է ընկնում։ Օրինակ՝ մա՛րդը, շու՛րջը։
* Եթե բառը և- ով է վերջանում, շեշտը դրվում է նրա վրա։ Օրինակ՝ բարև՛։
* Հայերեն մի շարք բառեր կան, որոնց շեշտն ընկնում է նախավերջին, կամ նրան նախորդող վանկի վրա։ Այդ բառերը կարելի է բաժանել մի քանի խմբի՝
* Վերաբերմունք արտահայտող բառեր՝ Իհա՛րկե, մա՛նավանդ, գո՛նե, գրե՛թե, մի՛միայն, մի՛գուցե։
* Թվականներ՝ վե՛ցերորդ, տասներե՛քերորդ։
* Հարադրավոր բառեր՝ գլու՛խ տալ, մի՛տք անել, խելքի՛ գալ։
* Անորոշություն կամ այլ իմաստներ արտահայտող բառեր՝ ո՛րերորդ, ո՛րևէ, քանի՛երորդ, նու՛յնքան։
* Գրավոր խոսքում այդ շեշտերը սովորաբար չեն դրվում։ Սակայն կան բառեր և ձևեր, որոնք հատկապես ուժեղ են շեշտվում և դրանց շեշտը դրվում է։
* Հրաման արտահայտող բառեր՝ գրի՛ր, կարդացե՛ք․ չաղմկե՛լ։
* Հաստատում կամ ժխտում արտահայտող բառեր՝ այո՛, ո՛չ, չէ՛։
* Կրկնվող բառեր՝ և՛․․․․և՛, թե՛․․․․ թե՛, կա՛մ․․․․․ կա՛մ։
* Կանչ, զարմանք, ափսոսանք արտահայտող բառեր՝ է՛յ, պա՛հ, վա՛հ, դե՛։
* Այն բառերը, որոնք ցույց են տալիս, թե խոսքն ում է ուղղված՝ «Ծաղիկնե՛ր, բացվեք նրա ճամփին»։
* Ժխտական բառերը՝ չե՛մ անի, չե՛մ գնա, չի՛ ասի։

**Հարցեր և առաջադրանքներ**

* Որո՞նք են շեշտի և շեշտադրության կանոնները։

Հանձնարարություններ - Կատարել էջ 147-ի վարժություն 1 և 2։

**Մշակույթ – Մովսես Խորենացի «Հայոց պատմություն»**

Մովսես Խորենացու կենսագրությունից մեզ շատ քիչ տեղեկություններ են հասել։ Հայտնի չեն անգամ նրա ծննդյան և մահվան ճշգրիտ տարիները։ Չնայած դրան՝ բոլոր տվյալներով էլ երևում է, որ նա բավականին երկար կյանք է ապրել։

Ծնվել է 5-րդ դարում,  Տարոն գավառի Խորնի կամ Խորոն գյուղում։ Ենթադրաբար 15-16 տարեկանում ուղարկվել է Վաղարշապատ, որտեղի դպրոցում եղել է Մեսրոպ Մաշտոցի և Սահակ Պարթևի աշակերտներից։ Այստեղ նա ուսանել է 5-6 տարի՝ սովորելով նաև հունարեն և ասորերեն։ 431 թվականից հետո ուսուցիչները նրան այլ աշակերտների հետ ուղարկել են Եգիպտոսի Ալեքսանդրիա քաղաք՝ «իսկական ճեմարանում կատարելագործվելու։

Մովսես Խորենացին հսկայական տեղ է զբաղեցնում հատկապես հայապահպանման գործում, քանի որ շատերն են գրի առել մեր պատմությունը, բայց նրա աշխատությունն անհամեմատելի է մյուսների հետ։ Այն թե՛ ավելի ծավալուն է, թե՛ ճշգրիտ։ Պատճառն այն է, որ իշխան Սահակ Բագրատունին է նրան պատվիրել գրել աշխատությունը, սակայն նշել է, որ այն պետք է լինի համառոտ և ճշգրիտ։

Եթե չլիներ Մովսես Խորենացին, անհետ կկորչեին հայերի մասին կարևոր մի շարք փաստեր։ Ստեղծագործությունը մինչ օրս էլ գիտական արժեք է։ Այն նույնիսկ համեմատվում է «Հին կտակարանի» հետ։ Այս ամենի շնորհիվ Խորենացին արժանացել է տարբեր պատվանունների՝ «տիեզերահռչակյալ», «քերթողահայր», «պատմահայր», «Մեծն Մովսես» և այլն։

Խորենացին ունի մի շարք այլ ստեղծագործություններ, բայց դրանցից ամենակարևորը «Հայոց պատմությունն» է։ Ստեղծագործությունը կազմված է 3 մասերից, որոնք պատմահայրն անվանել է «գրքեր»։ Ասում են, որ գոյություն է ունեցել նաև 4-րդ գիրքը, որը, սակայն, մեզ չի հասել։

Առաջին գիրքը կազմված է 32 գլխից, կրում է «Հայոց մեծերի ծննդաբանությունը» վերնագիրը, հիմնականում պատմում է հայոց Հայկ, Արամ, Արա Գեղեցիկ նահապետների, Պարույր Սկայորդի, Երվանդ Սակավակյացի, Տիգրան Մեծի թագավորների մասին։ Սյս անձինք աչքի են ընկել քաջությամբ, ազատասիրական ոգով, երկիրը շենացնելու, հայության վարկը բարձրացնելու առաքելությամբ։

Երկրորդ գիրքը կոչվում է «Միջին պատմություն մեր նախնիների», կազմված է 92 գլխից և ընդգրկում է Հայաստանում Արշակունիների թագավորության շրջանի պատմությունը՝ մինչև Տրդատ Մեծի գահակալությունը, երկրում քրիստոնեությունը որպես պետական կրոն ճանաչվելը։

Երրորդ գիրքը անվանված է «Մեր հայրենիքի պատմության ավարտը», կազմված է 68 գլխից։ Այն պատմում է Տրդատ արքայի մահից հետո Հայաստանի քաղաքական կյանքում աստիճանաբար տեղի ունեցած անկումը՝ մինչև ազգային պետականության կորուստը, ինչպես նաև հայ գրերի գյուտը, Սահակի (439 թ.) ու Մեսրոպի (440 թ.) վախճանը։

Նրա հիշատակը մենք հարգում ենք ոչ միայն գիտելիքներով, այլև Երևանում գտնվող 2 հուշարձաններով։ Դրանցից մեկը՝ ամենահայտնին, գտնվում է Մատենադարանի դիմաց։ Տեղադրվել է 1965 թվականին։ Բազալտից է, ունի 3․5 մետր բարձրություն, ընդգրկված է Երևանի Կենտրոն վարչական շրջանի պատմության և մշակույթի անշարժ հուշարձանների ցանկում։ Հեղինակը ՀՀ վաստակավոր նկարիչ Երեմ Վարդանյանն է։

**Հարցեր և առաջադրանքներ**

* + - 1. Ո՞վ էր Մովսես Խորենացին։
			2. Ո՞ր ժամանակաշրջանում է ապրել և ստեղծագործել Խորենացին։
			3. Ինչպիսի՞ պատվանուններ է տրվել Խորենացուն հայ ժողովրդի կողմից։
			4. Ո՞րն է Խորենացու գլխավոր ստեղծագործությունը։
			5. Խորենացու Հայոց պատմության կարևորությունն ինչու՞մ է կայանում։
			6. Ի՞նչ մասերից է բաղկացած Խորենացու Հայոց պատմությունը։

**Հարցերին պատասխանելու կամ առաջադրանքները կատարելու համար սովորողը պետք է կարողանա․**

* Կարողանա սահուն ընթերցել հանձնարարված դասանյութը, վերապատմել և ներկայացնել սեփական խոսքերով, պատասխանել հարցերին և մասնակցել քննարկումներին։
* Հասկանա և կարողանա մեկնաբանել քերականական սահմանումները։ Կարողանա սեփական խոսքերով վերարտադրել և բերել օրինակներ։
* Մասնակցի խմբային աշխատանքներին։